Seun op Oujaarsaand glo vir selfoon geskietLuday van der Merwe (15) Luday van der Merwe (15) is op Oujaarsaand in Elandsrand naby Brits geskiet nadat drie rowers hom en sy vriende glo van ŉ selfoon wou beroof. Kaptein Aafje Bothma, ŉ polisiewoordvoerder van Noordwes, het aan Maroela Media gesê Van der Merwe het by vriende in Elandsrand gaan kuier. “Die vriende, ŉ broer en suster van die Strydom-gesin, het vermoedelik ŉ huis in die omgewing opgepas. Die drie het gaan kyk of alles reg is by die huis en het omstreeks 23:50 na hul ouerhuis teruggekeer toe drie onbekende mans hulle in die straat genader het en hul selfone geëis het. Een van die verdagtes het ‘n vuurwapen gehad,” het Bothma gesê. Die vermeende rower het glo ŉ skoot in die lug in geskiet en daarna die geweer op die drie kinders gerig. Van der Merwe het vermoedelik agter die twee vriende gestaan en wou sy vriende uit die pad stoot. Die rower het begin skiet en Van der Merwe is in sy bolyf getref. Die koeël het Luday se skouer binnegedring, deur sy long gegaan en in sy rugstring vasgesteek. Die drie verdagtes het ŉ selfoon gegryp en van die toneel gevlug. Sy vriende het by die naaste huis om hulp aangeklop en Van der Merwe is na die Brits-hospitaal geneem vir behandeling. Hy is later na die GaRankuwa-hospitaal oorgeplaas. Volgens ‘n familielid is Luday stabiel, maar gaan hy moontlik verlam wees. Niemand is nog in verband met die voorval in hegtenis geneem nie. Die polisie ondersoek ŉ saak van gewapende roof en poging tot moord.